AlexejDobrolubov/national_council_slovak_2010 huggingface dataset:
33. schôdza NR SR - 2.deň - B. popoludní
Dátum: 2025-03-26
Poslanec: Sabo, Michal (PS)
Druh vystúpenia: Vystúpenie s faktickou poznámkou

36. Pani Kolíková, ďakujem, že ste sa zapojili do tejto diskusie a že ste tiež riešili to, že tento zákon, respektíve jeho návrh neprináša tú očakávanú zmenu v psychoterapii a ten problém, ktorý je teda, vy ste to nasvietili, ja to čítam teda veľmi citlivo, hej, že nevieme zoficiálniť prácu ľudí so psychoterapeutickým vzdelaním. Čiže tých ľudí, ktorí získali vzdelanie ako nezdravotníci, a takto jednoducho nevyužívame zdroje, ktoré máme k dispozícii, ten ľudský kapitál, odborný kapitál. A títo ľudia, ja to teda vnímam veľmi citlivo až kriticky, že zostanú v takej sivej zóne a ak budú teda poskytovať psychoterapiu cez povolenky, tak, tak oni jednoducho ostanú z pohľadu neoprávneného podnikania, vlastne oni budú balansovať na hrane a trestnej zodpovednosti a ja neviem teda, že či toto je to, čo chceme, aby sme tu mali ľudí v pomáhajúcej profesii, ktorí budú na hrane zákona, pretože taká bude realita. No a keď ste spomínali tú medzirezortnú skupinu na ministerstve zdravotníctva, ktorá začala teda pôvodne pracovať 2020 august, tak ten paradox, že vlastne vtedy tam bolo aj školstvo, no a vo finále školstvo bolo z tohto celého odpílené. Práve tam, kde najviac tú pomoc potrebujeme, v skupine detí a mládeže, tak práve tam tá pomoc nepríde a to ja tiež nemám porozumenie, ja tomu jednoducho nerozumiem. Akokoľvek sa snažím tomu porozumieť, tak tomu nerozumiem.
33. schôdza NR SR - 2.deň - B. popoludní
Dátum: 2025-03-26
Poslanec: Sabo, Michal (PS)
Druh vystúpenia: Vystúpenie s faktickou poznámkou

26. Pán podpredseda, pokojne sa, zapojte sa do diskusie, zoberte si slovo ako rečník a vyjadrite sa, nemusíte moderovať diskusiu. To sa od vás neočakáva. Očakáva sa, že sa postavíte tam za ten pultík a budete rozprávať, pretože zatiaľ jediný človek, ktorý sa sem prišiel vyzvracať, bol váš kolega Mažgút. A inak akože vecná a odborná, profesionálna debata k tejto téme neexistuje. Jediný, kto diskutuje o duševnom zdraví, pretože to považujeme za prioritu, sme tu my. Pán minister tam poklepkáva si hlavou, dáva za pravdu, neviem, čo si popravde myslí, ale naspäť teda ku kolegovi. Mňa zaujala, zaujalo to stanovisko, že nemáme kapacity pripraviť nejaký protinávrh alebo, alebo vylepšiť tento zákon. No pravda je taká, že tento zákon, tento návrh je neopraviteľný. Už len k tej podstate, že je nevykonateľný, ja neviem si predstaviť, že čo za vesmírnu silu by sme museli vynaložiť, aby sme to opravili v krátkosti času do druhého čítania. To sa jednoducho nedá. No a je to o to alarmujúcejšie, že nám okrem toho, že ako spoločnosť v akom sme stave a ja o tom ešte dnes budem rozprávať, o tom, aký dopad má aj politický, politický jazyk a ako sociálne siete a všetko pôsobí na generáciu špeciálne mladých ľudí, tak okrem toho teda, že tento zákon, tento návrh zákona zužuje prístup k zdravotnej starostlivosti a uzatvára ho v zdravotníctve namiesto toho, aby ten deklarovaný cieľ, aby ho rozšíril, tak popritom nám tu pôsobia na scéne rôzni ezopezo ľudia, hej, Haré Krišna, ktorí sa tu tvária, akože my vás vyliečime, my vám pomôžeme, kúpte si tento kameň, tento, tento olejček a bude vám dobre, choďte si zabehať, keď vám je zle, čo je absolútne škodlivé, tak ja neviem, ešte ja som si myslel, že mňa už napríklad nič neprekvapí, ale minule som sa dozvedel, že Martin Jakubec, ten, čo spieva v Senzi hity, hej, že ten sa najnovšie tvári ako psychoanalytik, tak ja neviem, že ešte čo potrebujeme, aby sme sa zastavili a začali konať.
33. schôdza NR SR - 2.deň - B. popoludní
Dátum: 2025-03-26
Poslanec: Sabo, Michal (PS)
Druh vystúpenia: Vystúpenie s faktickou poznámkou

16. Ďakujem, Oskar, že si naviazal na mňa a ďakujem za to, že si spomenul register, lebo to ja som vlastne ani nestihol, alebo nemal som priestor do svojho vystúpenia vtesnať. Ono registre, to je celkom akože bizarnosť v tomto návrhu, lebo aktuálne fungujúca Slovenská komora psychológov nemá registre, hej, po vládach digitálnych lídrov Slovenská komora psychológov pracuje v Exceli, lebo veď data safety. A vec je taká, že ministerstvo zdravotníctva doteraz neukončilo verejné obstarávanie na registre, ktoré podľa plánu obnovy majú byť hotové a pripravené na užívanie do konca júna, hej. To je nepredstaviteľné, aby sa to stíhalo, aby ten register aj pre Slovenskú komoru psychológov alebo pre tú novú superveľkú komoru, ktorú rieši tento zákon, bol funkčný od 1. 7. To jednoducho, to sa nedá, to sa nedá stihnúť a ani sa to naliať vlastne do toho registra. A nehovoriac o tom, že ročné náklady na údržbu tých registrov, ako ich prezentuje ministerstvo zdravotníctva v tomto návrhu, to komora nemá ako finančne zabezpečiť. Čiže to je tiež taká zaujímavosť celého tohto návrhu. No a ešte naviažem na to, čo už bolo povedané, tak okrem toho, že teraz sa rozprávame o jednom zbabranom návrhu zákona, tak v tieni ostáva ešte druhý projekt duševného zdravia, ktorý už bol spomenutý a ktorý bol z plánu obnovy vyškrtnutý, a je to projekt za päť a pol milióna eur, projekt modernizácie psychohygienistických testov a metód. Tento sa nestihol dokončiť, pretože štyri roky bolo málo a preto ho ministerstvo zdravotníctva ukončilo. A ja teda nechcem ukazovať, ani od toho tu podľa mňa nie sme, lebo to nikam neposúva túto diskusia, aby sme ukazovali prstom, že koho je to vina, toto nepatrí do tejto diskusie, ak sa chceme posunúť ďalej a veci riešiť a problém riešiť a ono je to vlastne bezpredmetné ukazovať prstom. Dôležité je to, že ako táto konkrétna situácia, v ktorej sa nachádzame, ukazuje, že táto krajina jednoducho negeneruje politickú vôľu a silu na to, aby duševné zdravie populácie systematicky sa zlepšovalo, a to je smutné.
33. schôdza NR SR - 2.deň - A. dopoludnia
Dátum: 2025-03-26
Poslanec: Sabo, Michal (PS)
Druh vystúpenia: Vystúpenie s faktickou poznámkou

60. Ďakujem veľmi pekne všetkým kolegom za faktické poznámky. Pán Mažgút, keď sa niečo stane a niekto niečo urobí a, alebo niekomu na niečo prídu a porušuje to nejaké pravidlá alebo prekračuje to medze, je minimálne slušné sa ospravedlniť a vysvetliť situáciu. Ja mám za to, že som sa aj ospravedlnil, aj som situáciu vysvetlil. Myslím si, že vec, ktorá je stará viac ako desať rokov, by tým pádom mala byť uzavretá. Keby som mal robiť dlhý zoznam všetkých vecí, ktoré vy ste porozprávali alebo kde a ako ste sa správali vy a vaši kolegovia, tak by sme tu mohli, mohli byť dlhšie. Môžeme sa porozprávať o tom, ako sa napríklad vaša kolegyňa Beňová správa, keď sa niečo stane. Ona sa tvári, že nepočuje, nevidí, hej? Tak, prosím, ja už neviem, čo mám iné urobiť, ako sa ospravedlniť a vysvetliť situáciu, ako to, že sa budem napríklad brániť trestnoprávne, pretože k tej situácii prišlo pričinením vášho kamaráta Daniela B., áno (reakcia z pléna), tak ja neviem, chodíte s ním do telky napríklad, TA3. (Reakcia z pléna.) Nie, však vy a vaši kolegovia. Ale dobre, veď boli ste v kampani, hej, akože nechajme to, nechajme to tak, lebo je to úplne zbytočné krútenie sa okolo vlastného chvosta. Ja si myslím, že mnohým, aj pánovi Mažgútovi, aj vašim, vašim kolegom a kolegyniam by pomohlo v rámci odbornej diskusie o psychoterapii a psychologickej pomoci, ktorú tu vedieme, aby ste ju vyhľadali. Pretože na rozdiel od bežných obyvateľov a obyvateliek tejto krajiny ste natoľko privilegovaní, že si ju môžete dovoliť. A špeciálne teda vládni predstavitelia, ktorí si navýšili aj platy, čo teda bežne ľudia vďaka tomu, ako sa zdravotníctvo vyvíja v tejto krajine, nemajú ten benefit. Ja si myslím, že keby ste tú psychoterapeutickú pomoc vyhľadali, tak by to mnohým z vás veľmi pomohlo v rámci vášho videnia plochozemského a analogického, tak by som to povedal. (Potlesk.)
33. schôdza NR SR - 1.deň - B. popoludní
Dátum: 2025-03-25
Poslanec: Sabo, Michal (PS)
Druh vystúpenia: Vystúpenie s faktickou poznámkou

83. Vďaka za slovo, aj tebe, Tamara, za tvoje vystúpenie. Ja prehovorím vlastne zo svojej skúsenosti ako bývalý člen výboru, o ktorom sa práve teraz rozprávame, a so svojou skúsenosťou z druhého výboru, v ktorom som aktuálne členom. Čiže porovnávam životné prostredie, pôdohospodárstvo so zahraničným výborom a teda to je skúsenosť, ktorá je, poviem tak, že neprenosná jednak v štýle práce, v štýle vedenia, čo sa týka predsedania, ale aj tej kultúry, ktorú si adresovala. Ak teda môžeme, samozrejme, sa porozprávať o erudícii budúceho, alebo teda kandidáta na predsedu tohto, tohto výboru, to je, samozrejme, vec, ktorú budeme veľmi pozorne sledovať, ale čo sa tej kultúry vedenia a zasadania výborov týka, tak teda ja si myslím, že je úplne namieste povedať, že členovia a členky tohto výboru majú absolútne právo niekedy mať aj trošku traumu z toho, ako pán Huliak viedol ten výbor. A ja teda verím, že ak bude pán nový predseda zvolený do svojej, do novej funkcie, tak pevne verím teda, že v prospech nielen členov a členiek tohto výboru, ale aj celej verejnosti a dôstojnosti tejto inštitúcie, ktorá teda ešte hádam tie zvyšky dôstojnosti v Národnej rade ostali, tak že pán Ševčík nebude skákať napríklad kolegom do rečí, že nebude sekať diskusiu, že nebude výbory plánovať tak, že na prerokovanie napríklad desiatich bodov v programe bude iba hodina, pričom opozícia nebude mať veľa priestoru dostať sa ku slovu, že nebude obmedzovať čas, to je jedna vec k tej kultúre vedenia výboru. A tá druhá časť je, že bude výbor prerokovávať materiály, ktoré prerokované už dávno mali byť. Ja dám pánovi Ševčíkovi do pozornosti len napríklad správu Najvyššieho kontrolného úradu o kontrole vo vodárenských spoločnostiach, ktorá do parlamentu, konkrétne teda na výbor prišla v auguste minulého roka a do dnešného dňa nebola prerokovaná. A potom čítame statusy na Facebooku a pozeráme videá o tom, ako tu všetci odpadajú z toho, ako potrebujeme riešiť vodovody a kanalizácie. No naozaj nemám ten pocit.
23. schôdza NR SR - 8.deň - A. dopoludnia
Dátum: 2024-12-05
Poslanec: Sabo, Michal (PS)
Druh vystúpenia: Vystúpenie s faktickou poznámkou

12. Ďakujem za slovo. Dobré ráno všetkým. Tebe Oskar ďakujem za tvoje vystúpenie. Spomínal si proces. No, proces je jedna vec, ale... a, samozrejme, ako politici na proces musíme dávať pozor. Špeciálne, keď sme v opozícií, ale zároveň sme stále ľudia. A ja chcem pripomenúť, že iba nedávno jeden z huliakovcov v tomto pléne naozaj nechutným a stigmatizujúcim spôsobom napadol psychiatrických pacientov, potom následne jeho koaličný kolega zo SMER-u povedal, že mladí ľudia sú precitlivelí, citujem. To ako keby koaliční poslanci nevideli tie dáta, ktoré hovoria o stave duševného zdravia na Slovensku, špeciálne pri mladých ľuďoch. No ale späť k procesoch, k procesu. Koalícia, ako si spomínal, chce pozmeňovákom zachraňovať míľniky plánu obnovy, pričom v tom obsahu ktorý vidíme, rozhodne sa nedá považovať, že ide o riešenie, ktoré naplní komponent 12 napríklad. A, a pri komunikácii, ktorú mám s odborníkmi, tak súčasne musím konštatovať, že ministerstvo zdravotníctva aj napriek prísľubu a opakovaným prísľubom nepredložilo tento návrh komore psychológov napríklad a ide cez poslanecký návrh. Tak ja sa zamýšľam nad tým, že keď do tvorby úpravy nie je zapojená napríklad aktuálna Slovenská komora psychológov, pričom ministerstvo operuje cez zmätočné, nepresné a cielene selektované informácie, tak potom to sa nedá považovať ani za transparentnosť, ale ja sa zamýšľam, že, že aký je cieľ potom takéhoto správania.
23. schôdza NR SR - 7.deň - A. dopoludnia
Dátum: 2024-12-04
Poslanec: Sabo, Michal (PS)
Druh vystúpenia: Vystúpenie s faktickou poznámkou

128. Vďaka za slovo aj tebe za vystúpenie, Veronika, aj kolegyni Holečkovej za to, že vôbec mala priestor sa v tomto pléne rozprávať o tom, čomu čelia jednorodičovské domácnosti na Slovensku. Čelia mnohým bariéram okrem toho, že systém ako taký ich nevidí a prehliada ich, no čo chcem podotknúť a opätovne pripomenúť, že na tieto domácnosti mimoriadne dopadá energetická chudoba, keď v energetickej chudobe žije podľa aktuálnych dát každá šiesta domácnosť na Slovensku. My sme sa kolegyňou Beou Jurík snažili ponúknuť nástroj adresnej pomoci vo forme príspevku na bývanie, ale v tomto pléne sa hanebne nenašla podpora pre náš návrh, pritom nič zlé na tom návrhu nevidíme. Mali ste to na stole, vážená koalícia, no pseudosociálni demokrati sa buď zdržali, alebo boli proti nášmu návrhu. No a proti tomu chcem pripomenúť, že takto pred rokom, keď sme sa teda rozprávali o energopomoci a o konsolidácii, tak pred rokom pani ministerka hospodárstva a ďalší čelní predstavitelia tejto vlády tu sľubovali sväto sväte, že prídu so svojím návrhom adresnej pomoci, a nestalo sa tak. Po roku sa tak nestalo a opäť sme na prahu toho, že tu vláda ide helikoptérou rozhadzovať peniaze v energopomoci. Ale ono to nie je len o týchto – v úvodzovkách – technických riešeniach, ono je to aj o tom, že energetická chudoba na Slovensku je spätá napr. s nízkou energetickou efektívnosťou obydlí. Aj to je rejc, ktorý tlačíme pred sebou. A potom si urobíme skúšku správnosti, že kto vedie ministerstvo životného prostredia, a ja absolútne rozumiem, že za rok sme sa ani v energetickej efektívnosti obydlí neposunuli ani že o nanocentimeter.
23. schôdza NR SR - 4.deň - A. dopoludnia
Dátum: 2024-11-29
Poslanec: Sabo, Michal (PS)
Druh vystúpenia: Vystúpenie s faktickou poznámkou

32. Ďakujem za slovo, pán predsedajúci. Pán Huliak, vitajte medzi poslancami a poslankyňami Národnej rady, ktorí v plnom rozsahu užívajú dary poslaneckého mandátu. Chcem vás privítať medzi nami, ktorí sme nechodíme len poslušne hlasovať, ale využívame aj príležitosť vystupovať, vyjadrovať sa, komentovať, inšpirovať koalíciu, ktorá vás nepočúva, ignoruje s tým úškrnkom na perách. Tak ste si to po roku prvýkrát skúsili, opáčili ste našu opozičnú medicínu a ja vám teda gratulujem k tejto novej skúsenosti. Ja som si vaše vystúpenie s pozornosťou vypočul aj užil, musím povedať. Len jedna taká malá poznámka, že sledujem, ako veľmi intenzívne sa dlhodobo trápite s faktami a dátami, špeciálne teda s klimatickými politikami. Tak jeden tip na víkend na čítanie som vám už dal, je to stránka vodaprevšetkých.sk a dávam vám aj ďalší tip na gúglovanie, skúste si vygúgliť rozdiel medzi mitigáciou a adaptáciou na dopady klimatickej zmeny. Mne niečo tak napovedá, že adaptácia na klimatickú zmenu by mohla bytostne zaujímať aj vás, láznika.
23. schôdza NR SR - 4.deň - A. dopoludnia
Dátum: 2024-11-29
Poslanec: Sabo, Michal (PS)
Druh vystúpenia: Vystúpenie v rozprave

24. Ďakujem za slovo a aj teba, Tamara, za to, že si pripomenula ten bizarný výbor, na ktorom bol prezentovať rozpočet, teda návrh rozpočtu pán Kuffa starší. A ja pri tejto príležitosti chcem tak zosumarizovať, že minister Taraba má pod sebou troch štátnych tajomníkov, hej? Prvý je Kuffa starší, ktorý teda v rámci svojej agendy má potrebu vysväcovať chodby na ministerstve a pasienky, druhý, Kuffa mladší, ten si plní svoj chlapčenský mokrý sen a chodí sa preháňať na štvorkolke alebo na vrtuľníku, či čo to bolo ponad národný park. A potom je tam pani Matečná, ktorá väčšinou, keď sa jej niečo spýtate, tak je prekvapená, že sa jej niečo pýtate. No a pri tomto chcem pripomenúť, že pán Taraba pri tomto mozgovom truste, ktorým už teda disponuje na ministerstve, lebo veď odborníkov vyhodil a odborníčky tiež, tak si nabrnkne poradcu pre odkanalizovanie Žitného ostrova, ktorý po nástupe do funkcie, hovoril som to aj vo svojom vystúpení, je prekvapený z toho, že Žitný ostrov nie je odkanalizovaný. Tak ja sa naozaj aj na základe toto, čo si povedala, na základe všetkých tých bodov, kde Taraba fatálne zlyháva pri vedení ministerstva, ktoré nikdy v živote viesť nemal, tak čakám, že kedy premiérovi tejto krajiny zabliká kontrolka a kedy si uvedomí, že je asi lepšie ísť od toho.
23. schôdza NR SR - 4.deň - A. dopoludnia
Dátum: 2024-11-29
Poslanec: Sabo, Michal (PS)
Druh vystúpenia: Vystúpenie s faktickou poznámkou

20. To sú emócie, pán predsedajúci, viete, to sú emócie. Pán Huliak, my sme si túto tému nevšimli len teraz. My tému vodovodu a kanalizácie riešime dlhodobo a vodaprevšetkých.sk je naša stránka, kde si môžete prečítať aj veľmi podrobnú históriu, stačí len gúglovať. Ja len tak, že svoje boliestky s pánom Budajom si, prosím, riešte s pánom Budajom, ja si rovnako ako vy myslím, že bol katastrofálny minister. A v rámci tej iniciatívy voda pre všetkých s kolegyňou Hanuliakovou my sme docielili v predchádzajúcom období aspoň to, aby v envirofonde oprávnené náklady boli projektové dokumentácie. Takže riešime to dlhodobo, venujeme sa tej téme, pán Hazucha, vám hovorím to isté, nezneužívame túto tému. My sa jednoducho rozprávame s ľuďmi a počúvame, čo ich trápi, a zároveň chcem dodať, že sa asi nečudujem, že krajina je v takom stave, v akom sa nachádza, keď ju vedú ľudia, ktorí majú rovnako neambiciózny prístup k riešeniu problematike, ako vy vo svojej faktickej poznámke. Ďakujem.
23. schôdza NR SR - 2.deň - B. popoludni
Dátum: 2024-11-27
Poslanec: Sabo, Michal (PS)
Druh vystúpenia: Vystúpenie s faktickou poznámkou

34. Aj vám pekný deň, pán predsedajúci. Kolega, dovolím si vás podporiť v tom úvode vášho vystúpenia, kde ste rozprávali o tom, že pán minister Takáč akosi nechodí do pléna, akosi nechodí na výbory. Chcem vás podporiť, pretože je potrebné, aby to tu zaznelo, pretože ja s ním mám niekoľko skúseností pri rôznych rozpravách, pri rôznych parlamentných tlačiach, že sa pýtame a pán minister napokon tú debatu väčšinou z mojej skúsenosti sekne s tým, že veď na výbore si povieme a potom na výbor nepríde. Napríklad výbor, ktorý bol zvolaný pred touto parlamentnou schôdzou, mali sme tam dvojtýždňové okno, kedy sa schôdza mohla udiať aj za prítomnosti pána ministra. Zhodou okolností, lebo to je raketová veda trafiť sa do kalendáru, nie, sa stalo, že pán minister bol práve v čase konania výboru na rade ministrov. Hovorím, mali sme dvojtýždňové okno, kedy sme sa pekne mohli bez obmedzenia času v jednom priestore stretnúť a rozprávať sa o všetkých otázkach, ktoré na pána ministra máme. No nie, poslal tam štátneho tajomníka, ktorý, pri všetkej úcte, teda bol zmätený z každej jednej otázky, ktorú dostal. A tak ja by som teda apeloval na to, aby pán minister namiesto toho, aby si robil tlačovky o tom, ako bojuje za potravinovú sebestačnosť tejto krajiny, chodil aj do pléna vysvetľovať absolútne adekvátne otázky. A áno, ako hovoríte, pán kolega, idú čistiť, ale ja sa pýtam, že aká bude koncovka po tom vyčistení, že či z toho všetkého vlastne, z toho ich čistenia, budú ďalšie lány pre repku olejnú alebo pre podobné energoplodiny, alebo naozaj teda budú zvyšovať tú potravinovú sebestačnosť, o ktorej toľko rozprávajú a publikujú statusy. Vďaka za vaše vystúpenia a teším sa aj na druhé čítanie.
22. schôdza NR SR - 11.deň - B. popoludni
Dátum: 2024-11-07
Poslanec: Sabo, Michal (PS)
Druh vystúpenia: Vystúpenie s faktickou poznámkou

74. Ďakujem, kolega, za vystúpenie. Ja len na dokreslenie. Teda poslanec Ferenčák povedal o exministrovi Budajovi, že je ekoterorista v reakcii na moju faktickú pred obedom, keď som mu teda vyčítal prílepok, ktorým strana HLAS chce zdobrovoľniť úpravu zmesového komunálneho odpadu pred uložením na skládku, pričom on sám klamal, keď naznačil, že ide o goldplating. Tak ešte raz, možno naposledy, teda predpokladám, že naposledy v tejto rozprave, o úprave odpadu sme vedeli, keď sme vstupovali do Európskej únie. Predchádzajúce Ficove vlády to pred sebou tlačili natoľko, že v roku ´21 začala voči Slovenskej republike komisia konanie za porušenie tejto skládkovacej smernice. Ak ten súd prehráme, čo podľa všetkého prehráme, nebude to precedens, pretože v podobnom prípade už existuje rozsudok Súdneho dvora Európskej únie vo veci C, môžte si to dohľadať, 323/13 Malagrotta, takže nebuďme potom prekvapení, keď príde ten rozsudok a nebuďte ani prekvapení, vážení kolegovia, kolegyne z koalície, keď vám potom pripomeniem, že ja som vám to hovoril. Lebo ja vám to pripomeniem, že ja som vám to dnes hovoril, čo idete schvaľovať.
22. schôdza NR SR - 11.deň - B. popoludni
Dátum: 2024-11-07
Poslanec: Sabo, Michal (PS)
Druh vystúpenia: Vystúpenie s faktickou poznámkou

68. Vďaka, pán predsedajúci. Vďaka tebe za vystúpenie, Tamara. K tomu odpadu, Tomáš Taraba minulý rok na svojej tlačovke hovoril, že mechanicko-biologická úprava odpadu pred uložením na skládku sa posúva o rok, opäť a že sa posúva naposledy. Aha, prešiel rok a posúva sa opäť a posúva sa prílepkom absolútne toxicky na poslednú chvíľu. Navyše tento pozmeňovák, o ktorom sa tu rozprávame, prichádza s klamlivým dôvodom, že má ísť o ochranu pred zvýšenými poplatkami za odpad. To je klamstvo, je to donebavolajúca lož, pretože toto, čo ide strana HLAS spraviť, domácnosti zaplatia v pokute, ktorú dostaneme od Európskej komisie, lebo Slovensko dvadsať rokov, nechápem, dvadsať rokov nebolo schopné postarať sa o svoj vlastný odpad. Do toho minister Taraba tu mrnčí na tlačovkách, že, jeho slovami, sme skládková veľmoc a že aké sú skládky hnusné, bakané, nebezpečné, za rok nebol schopný doručiť jedno jediné udržateľné riešenie, ktoré by Slovensko zlepšilo v tomto odpadovom hospodárstve a niežeby nás posunulo k cirkulárnej ekonomike, on furt rozpráva o spaľovniach ako o tom zázračnom riešení. Aj to je lož, veď si to pomenujme. Pomenujme si to pravými slovami, skutočným dôvodom tejto škodlivej zmeny je neschopnosť troch bývalých vlád Roberta Fica vybudovať zariadenia na úpravu odpadov v súlade s európskym právom, bodka. Premrhali sme všetky príležitosti, ktoré sme mali a že ich bolo dosť, pretože v predchádzajúcich programových obdobiach na to boli vyčlenené desiatky miliónov eur. V tomto už nie sú, pretože komisia predpokladala, že za dvadsať rokov to zvládneme. Nestalo sa. Kým sme mali k dispozícii možnosti a peniaze, Slovenská republika, Ficove bývalé vlády to nevyužili. Dnes tu tí istí ľudia vyplakávajú. Hanba.
12. schôdza NR SR - 5.deň - A. dopoludnia
Dátum: 2024-04-23
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

46. Ďakujem, ďakujem kolegom a k pánovi poslancovi Bartekovi len toľko, že vy keď sa pomýlite, pán poslanec, aj pravdu poviete. Citujem vás, povedali ste, že veríte, že už nikdy tu nebude taká katarzia, ako bola za našej vlády. (Smiech v pléne.) No tak katarzia, pán poslanec, znamená očista a ja viem, že vy dúfate, že už nikdy nepríde taká očista, ako bola za našej vlády, ale taká očista príde, pretože ľuďom sa otvoria oči. A chcela by som len podotknúť, že keď používate cudzie slová, tak najprv si prečítajte v slovníku cudzích slov, čo takéto slová znamenajú. Ale ďakujem, pán poslanec Bartek, ste hrdina dnešného dňa. A druhá vec ešte, nie, ja som nespomínala, pán Bartek, žiadnych primátorov ani starostov, ja som spomínala kšefty vašich nominantov a spomínala som to ako sa na obrane, vnútre tešia, ako budú môcť napríklad využívať výnimku, že obranné záujmy alebo bezpečnostné záujmy Slovenskej republiky, to som v prvom rade spomínala. Keď chcete komentovať, treba aj počúvať. Takže ďakujem všetkým a naozaj ja by som si želala, aby tento, táto novela verejného zá... verejného obstarávania bola zjednodušením, zrýchlením, ale tak ako moji kolegovia, či už pán poslanec Dostál, pán poslanec Hargaš, upozorňujem na to, že najmä v eurofondových projektoch to môže spôsobiť obrovské problémy. Ďakujem.
9. schôdza NR SR - 16. deň - A. dopoludnia
Dátum: 2024-02-27
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

98. Pán predsedajúci, ešte raz vás žiadam (ruch v sále), aby ste zvážili prestávku, keďže ste dali rokovanie, ste dali nepretržité až do polnoci alebo do rána, až do úplného prerokovania bodu a zároveň nedávate ani obednú prestávku. Takže ešte raz vás žiadame, aby ste zvážili, ako sa to v slušnej spoločnosti patrí a ako je nová politická kultúra, ktorú chcete zaviesť, aby ste zvážili normálne prestávku na obed, keďže ste predĺžili rokovanie až do, v podstate do rána.